তাই জনগণ নিছক ভোট দিলেই নির্বাচন সুষ্ঠ হয়েছে -সে গ্যারান্টি মেলে না। ভোট দান একটি পর্ব মাত্র; বাঁকি পর্বগুলোর উপর ভোট-ডাকাতদের নিয়ন্ত্রণ প্রতিষ্ঠা পেলে অসম্ভব হয় নিরপেক্ষ নির্বাচন। ভোট যাতে স্বৈরাচারি শাসকের পছন্দের লোকটি পায় সেটি নিশ্চিত করতেই স্বৈরাচারি সরকারের পক্ষ থেকে শক্তিশালী বিরোধীদলীয় প্রতিপক্ষকে প্রার্থী পদ থেকেই হটিয়ে দেয়া হয়। অথবা তার বিরুদ্ধে বানায়োট মামলা দিয়ে নির্বাচনে অযোগ্য ঘোষণা করে। যেমন মিশরের স্বৈর শাসক জেনারেল সিসি তার জনৈক সমর্থক ছাড়া আর কাউকেই নির্বাচনে প্রার্থী হতে দেয়নি। লক্ষ্য এখানে যে কোন ভাবে নির্বাচনি বিজয়, জনগণ থেকে রায় নেয়া নয়। নির্বাচনি বিজয়কে নিশ্চিত করার স্বার্থে তারা জনগণ ভোটাধিকার দিলেও সে ভোট গণনার দায়িত্বটি তাদেরকে দেয় না। সেটি নিজ হাতে রাখে। কারণ, সেটি দিলে ভোটের ফলাফলে ইচ্ছামত হেরফের করা যায় না। ভোটের দিন সরকারি কর্মচারিদের হাতে থাকে হাজার হাজার অব্যবহৃত ব্যালট পেপার এবং সুযোগ থাকে সেগুলিতে সরকারি দলের প্রার্থীর অনুকুলে চিহ্ন দিয়ে ব্যালট বক্সে ঢুকানোর। পুরা ভোট প্রক্রিয়ার উপর দখলদারিটা থাকে ভোট-ডাকাত সরকার ও তার সেবাদাস কর্মচারিদের। ডাকাতদের হাতে পড়লে নিজ পকেটের অর্থের উপর যেমন প্রকৃত মালিকের দখলদারি থাকে না, তেমনি ভোট-ডাকাতদের দখলদারিতে ভোটের উপর অধিকার হারায় তার প্রকৃত মালিক। তাই স্বৈরাচারি এরশাদের শাসনামলে কে কতটা সিট পাবে সে সিদ্ধান্ত নিয়েছে সে নিজে। তাঁর মত ভোট-ডাকাতকে ক্ষমতায় রেখে এজন্যই তাকে নির্বাচনে হারানো সম্ভব হয়নি। বিষয়টি বাংলাদেশের বিবেকমান মানুষই বুঝতো। তাই তাকে পরাজিত করতে জনগণকে নির্বাচন ছেড়ে রাজপথে নামতে হয়েছে। এবং নির্বাচন অনুষ্ঠিত করতে হয়েছে নির্দলীয় তত্ত্বাবধায়ক সরকারের অধীনে। মিশরেও তাই সেদেশের ভোট-ডাকাত হোসনী মোবারককে ক্ষমতায় রেখে তাকে কোন নির্বাচনেই হারানো সম্ভব হয়নি। তার পক্ষ থেকে নিয়োগপ্রাপ্ত নির্বাচনি কমিশনারের কাজ ছিল ৯০% ভাগের বেশী ভোটে তাকে বিজয়ী দেখানো। ফলে হোসনী মোবারককেও সরতে হয়েছে রাজপথের বিদ্রোহে। কিন্তু জনগণের এ বিজয় সে দেশের স্বৈরাচারি শাসনের মূল ঘাঁটি সামরিক বাহিনী কখনোই মেনে নাই। ফলে অস্ত্রের জোরে সেদেশের নির্বাচিত প্রেসিডেন্ট ডক্টর মোরসীকে হটিয়ে সেনাবাহিনী জেনারেল আবুল ফাতাহ সিসির ন্যায় আরেক খুনি ও ভোট-ডাকাতকে ক্ষমতায় বসিয়েছে। ভোট ডাকাতদের কাছে একটি অবাধ নির্বাচন যে কতটা অসহ্য, সেটি যেমন বাংলাদেশে বার বার প্রমাণিত হয়েছে, প্রমাণিত হলো মিশরেও।